《受诏修书述怀感事三十韵》
宋代·刘筠

良弼论思暇，英才视草余。
西清承密旨，东观类群书。
左氏先经日，征南发例初。
编年终显德，历帝自凡蘧。
一览无前古，三长岂后予。
宏网提要妙，至论绝籧篨。
讹缪刊三豕，公乎喜众狙。
菁英咸采掇，疣赘尽销除。
组织千章合，研穷万象虚。
胡为参也鲁，亦造仲尼居。
处末加骈拇，于中或辅车。
乘轩思卫鹤，努力效刘驴。
见弹曾求炙，临川复羡鱼。
孰云貂可续，自愧鹗难如。
早入希东郭，先知服子舆。
直非头似笔，智谢里名樗。
蜗舍游从寡，鹑衣礼貌疏。
寸阴嗟荏苒，十驾敢踌躇。
天禄杨雄阁，承明严助庐。
时陪折佾宴，顿异带经锄。
系日亲函丈，他们绝曳裾。
卓锥然有地，担石尚无储。
猎犬方劳指，神龟可避渔。
屠门夸大嚼，鼠坏鄙余蔬。
阙里辞难措，漳滨病且祛。
学勤徒力尔，性拙奈天欤。
大道今兴起，先生意卷舒。
正为王者瑞，何羡使君旟。
暗室欣观火，颓波赖决渠。
当仁如退让，末迹定沦胥。

作者简介：（971—1031）宋大名人，字子仪。真宗咸平元年进士。杨亿试选人校太清楼书，擢第一，以大理评事为秘阁校理，预修图经及《册府元龟》。真宗、仁宗两朝，屡知制诰及知贡举，预修国史。尝拒草丁谓复相位制。官至翰林学士承旨兼龙图阁直学士，终知庐州。工诗，与杨亿时号“杨刘”。与杨亿、钱惟演等合编《西昆酬唱集》，后世称“西昆体”。有《刑法叙略》、《册府应言》、《玉堂集》等。